Document ID: 32014R0861

REGOLAMENT TA' IMPLIMENTAZZJONI TAL-KUMMISSJONI (UE) Nru 861/2014
tal-5 ta' Awwissu 2014
li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (1), u b'mod partikolari l-Artikolu 9(1)(a) tiegħu,
Billi:
(1)
Ir-Regolament tal-Kunsill (UE) Nru 1326/2013 (2) li emenda l-Anness I tar-Regolament (KEE) Nru 2658/87 u li ssostitwixxa l-kodiċijiet NM minn 9619 00 sa 9619 00 90 bil-kodiċijiet NM minn 9619 00 sa 9619 00 89.
(2)
Il-kodiċijiet NM minn 9619 00 71 sa 9619 00 89 ikopru l-assorbenti iġeniċi u t-tampuni, il-ħrieqi u l-qliebi għat-trabi u oġġetti simili, ta' materjali oħra barra materjali tessili. L-oġġetti ta' dawn il-kodiċijiet NM, jistgħu jkunu magħmulin pereżempju minn polpa tal-karta, karta, materjal artab taċ-ċelluloża jew nsiġ ta' fibri ċellulożi. Dawn jistgħu jkunu magħmulin ukoll billi dawn il-materjali jiġu kkumbinati.
(3)
Minħabba l-fehmiet differenti dwar il-klassifikazzjoni ta' oġġetti li jaqgħu taħt is-subintestaturi NM minn 9619 00 71 sa 9619 00 89, u sabiex tiġi ffaċilitata din il-klassifikazzjoni fit-territorju kollu tal-Unjoni, jeħtieġ ukoll li jiġi ċċarat il-kamp ta' applikazzjoni ta' dawn is-subintestaturi ġodda.
(4)
Sabiex ikun hemm ċertezza legali, huwa għalhekk meħtieġ li tiddaħħal nota addizzjonali ġdida fil-Kapitolu 96 tan-Nomenklatura Magħquda sabiex tiġi żgurata interpretazzjoni uniformi għal dawn is-subintestaturi fl-Unjoni kollha.
(5)
L-Anness I tar-Regolament (KEE) Nru 2658/87 għandu għalhekk jiġi emendat skont dan.
(6)
Il-miżuri previsti f'dan ir-Regolament huma f'konformità mal-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
Fil-Kapitolu 96 ta' Parti Tnejn tan-Nomenklatura Magħquda stipulata fl-Anness I tar-Regolament (KEE) Nru 2658/87, tiddaħħal in-nota addizzjonali 1 li ġejja:
“1.
Is-subintestaturi minn 9619 00 71 sa 9619 00 89 jinkludu oġġetti magħmulin minn polpa tal-karta, karta, materjal artab taċ-ċelluloża jew nsiġ ta' fibri ċellulożi.
Dawk is-subintestaturi jinkludu wkoll oġġetti komposti li jikkonsistu f'dan li ġej:
(a)
is-saff ta' ġewwa (pereżempju ta' materjal mhux minsuġ) mfassal sabiex jassorbi l-likwidu minn fuq il-ġilda ta' min jilbsu, u b'hekk jiġu evitati l-irritazzjonijiet,
(b)
qalba assorbenti għall-ġbir u l-ħżin tal-likwidu, sakemm il-prodott ikun jista' jintrema,
(c)
is-saff ta' barra (pereżempju ta' plastiċi) li jimpedixxi t-tnixxija ta' likwidu mill-qalba assorbenti.”
Artikolu 2
Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, il-5 ta' Awwissu 2014.

Labels: 0
3